อ่วมหนัก!‘มูดี้ส์’หั่นเครดิต5ธนาคารญี่ปุ่น
มูดี้ส์หั่นเครดิต 5 ธนาคารญี่ปุ่นซ้ำ หลังลดความน่าเชื่อถือประเทศ
29 ต.ค. 2565

มูดี้ส์หั่นเครดิต 5 ธนาคารญี่ปุ่นซ้ำ หลังลดความน่าเชื่อถือประเทศ
มูดี้ส์ อินเวสเตอร์ เซอร์วิส บริษัทจัดอันดับความน่าเชื่อถือชั้นนำของโลก เปิดเผยว่า ได้ปรับลดความน่าเชื่อถือการชำระหนี้ของของธนาคารพาณิชย์ญี่ปุ่น 5 แห่ง ได้แก่ ธนาคารแห่งโตเกียว-มิตซูบิชิ ยูเอฟเจ, ธนาคารมิตซูบิชิ ยูเอฟเจ ทรัสต์ แอนด์ แบงก์กิ้ง คอร์ปอเรชั่น, ธนาคารซูมิโตโม มิตซุย แบงก์กิ้ง คอร์ปอเรชั่น, ธนาคารชิซุโอกะ และธนาคารชูโกคุ จากระดับ Aa3 ไปอยู่ที่ A1 ถึงแม้จะระบุว่ามีแนวโน้มที่มีเสถียรภาพ
สำหรับความเคลื่อนไหวดังกล่าวมีขึ้น ภายหลังจากที่มูดี้ส์เพิ่งจะลดอันดับความน่าเชื่อถือการชำระหนี้ของรัฐบาลญี่ปุ่นลง 1 ระดับ จาก Aa3 เป็น A1 จากความกังวลในการฟื้นตัวด้านการเงินของญี่ปุ่น และความไม่แน่นอนที่มากขึ้นในการปรับลดหนี้ หลังนายกรัฐมนตรี ชินโสะ อาเบะ ประกาศเลื่อนการขึ้นภาษีมูลค่าเพิ่มจาก 8% เป็น 10% ซึ่งการขึ้นภาษีนับว่าเป็นมาตรการในการจัดการกับภาวะบัญชีขาดดุลงบประมาณของรัฐบาลญี่ปุ่น
“การตัดลดความน่าเชื่อถือมีขึ้น และมีความเกี่ยวข้องกับการตัดลดความน่าเชื่อถือของรัฐบาลลงเหลือ A1 จาก Aa3 และการเคลื่อนไหวในวันนี้สะท้อนถึงมุมมองของความสามารถรัฐบาลในการสนับสนุนธนาคารต่างๆ ที่สามารถวัดได้จากอันดับความน่าเชื่อถือของรัฐบาลเอง” มูดี้ส์ ระบุ
ทั้งนี้ จากการหั่นเครดิตของรัฐบาลญี่ปุ่น ทางมูดี้ส์ได้ระบุแล้วว่า มีแนวโน้มที่จะส่งผลกระทบต่อความสามารถของรัฐบาลในการสนับสนุนธนาคารในประเทศ กระนั้นก็ตาม มูดี้ส์ยังเห็นว่า ความพยายามของรัฐบาลญี่ปุ่นที่สนับสนุนธนาคารต่างๆ ยังคงอยู่ในระดับที่สูงเช่นเดิม